Kans op fase 7-beurtkrag ‘baie klein’(Argieffoto: GCIS) Betroubare inligting van Solidariteit-lede in Eskom is dat die waarskynlikheid van fase 7- of 8-beurtkrag baie klein is. “Die groter waarskynlikheid is dat ŉ laer fase beurtkrag hierdie naweek ingestel gaan word,” sê Dirk Hermann, bestuurshoof van Solidariteit. Volgens die lede is die stelsel wel nog onder druk. Eskom het intussen aangekondig fase 5-beurtkrag duur voort tot Saterdagoggend om 05:00. Fase 4-beurtkrag sal dan Saterdagoggend van 05:00 ingestel word en Sondag na fase 2 afgeskaal word. EWN berig energiekenners waarsku dat fase 7- en fase 8-beurtkrag die vooruitsig vir die toekoms is. Energie-analis Hartmut Winkler het aan EWN gesê die beplande instandhouding van die Koeberg-kragstasie oor die volgende paar maande sal die stelsel verder onder druk plaas. Volgens Solidariteit is die waarskynlikheid van ŉ totale ineenstorting in Desember byna nul. “Daar is egter wel ŉ veranderlike en dit is saboteurs wat doelbewus probeer om die stelsel te laat ineenstort.” Solidariteit herhaal sy beroep dat ŉ spesiale eenheid in die polisie aangewys moet word om die Eskom-saboteurs op te spoor en te vervolg. “Ons groot probleem in Eskom is die politieke wil van die regering en nie die bedryfswil binne Eskom nie.” Die DA het intussen ook ŉ beroep op Nkosazana Dlamini Zuma, minister van samewerkende regering en tradisionele sake (Cogta), gedoen om ŉ kennisgewing uit te reik wat die nasionale rampbestuursentrum en sy provinsiale eweknieë op ŉ gereedheidsgrondslag plaas, sou die kragnetwerk heeltemal ineenstort. Woordvoerder Cilliers Brink het gesê die waarskuwing moet besonderhede bevat oor die vlak van paraatheid wat nodig is om noodsaaklike dienste aan die gang te hou indien die netwerk ineenstort.